ฟิลลิปแนะเลี่ยงลงทุนหุ้นไทยขาลง
บล.ฟิลลิป แนะเลี่ยงหุ้นไทยขาลง หลังต่างชาติถล่มขายไม่หยุด กังวลเงินเฟ้อสูง
25 ม.ค. 2554

บล.ฟิลลิป แนะเลี่ยงหุ้นไทยขาลง หลังต่างชาติถล่มขายไม่หยุด กังวลเงินเฟ้อสูง
นายสานุพงศ์ สุทัศน์ธรรมกุล นักวิเคราะห์หลักทรัพย์ บริษัทหลักทรัพย์ฟิลลิป (ประเทศไทย) กล่าวว่า การลงทุนตั้งแต่วันที่ 25 ม.ค.- 1 ก.พ.2554 แนะนำให้เลี่ยงตลาดสินทรัพย์เสี่ยงมีความผันผวน โดยเฉพาะตลาดหุ้นไทย แม้ว่าเศรษฐกิจไทยยังแข็งแกร่ง แต่ด้วยแรงขายจากต่างชาติทำให้สัปดาห์ที่ผ่านมาหุ้นไทยปรับตัวลงแรง จนทำให้แนวโน้มเปลี่ยนเป็นขาลง จึงแนะนำให้เลี่ยงลงทุนหุ้นในระยะสั้นไปก่อน
สำหรับนักลงทุนที่ถือกองทุนรวมหุ้นระยะยาว (LTF) ที่ต้องการลดความเสี่ยงของพอร์ตการลงทุนในระยะสั้น เพื่อเลี่ยงความผันผวน แนะนำให้สับเปลี่ยนเข้ากองทุนเปิดเค สตราทีจิค ดีเฟ็นซีฟหุ้นระยะยาวปันผล (KSDLTF) ของบริษัทหลักทรัพย์จัดการกองทุน (บลจ.) กสิกรไทย หรือกองทุนรวมวรรณเอเอ็มสมาร์ทหุ้นระยะยาว(1SMART-LTF) ของบลจ.วรรณ ซึ่งใช้อนุพันธ์ปิดความเสี่ยงหุ้นขาลง